།དཔལ་རྡོ་རྗེ་ནག་པོ་ཆེན་པོ་གུར་གྱི་མགོན་པོའི་གསང་ཁྲིད་ཐུན་མོང་མ་ཡིན་པ་འཆད་ཚུལ་གསང་བ་ལས་ཀྱང་ཆེས་གསང་བ་ངེས་དོན་ཟབ་མོའི་བཅུད་ཐིགས་བཞུགས་སོ།། རིགས་དང་དཀྱིལ་འཁོར་ཀུན་གྱི་ཁྱབ་བདག་དྲུག་པ་རྡོ་རྗེ་འཆང་ཆེན་པོ་དང་དབྱེར་མ་མཆིས་པ་བདག་གི་དྲིན་ཅན་རྩ་བའི་བླ་མ་དམ་པ་དཔལ་གནས་གསར་བ་ཆེན་པོ་ངག་དབང་ཀུན་དགའ་ལེགས་པའི་འབྱུང་གནས་ཐེག་མཆོག་བསྟན་པའི་རྒྱལ་མཚན་དཔལ་བཟང་པོ་སྐུ་དྲིན་མཚུངས་པ་མ་མཆིས་པའི་ཞལ་སྔ་ནས་དང་། རབ་འབྱམས་རྒྱལ་བའི་སྤྱི་གཟུགས་བྲག་རྩ་རྡོ་རྗེ་འཆང་བློ་གསལ་བསྟན་འཛིན་རྒྱ་མཚོ་གྲགས་པ་རྒྱལ་མཚན་དཔལ་བཟང་པོ་སྟེ་འགྲན་བྲལ་རྣམ་གཉིས་ཀྱི་ཞབས་ལ་རྣམ་ཀུན་ཕྱག་འཚལ་ཞིང་སྐྱབས་སུ་མཆིའོ། །བརྩེ་བ་ཆེན་པོས་བྱང་ཆུབ་སྙིང་པོའི་བར་རྗེས་སུ་བཟུང་དུ་གསོལ། དེ་ལ་འདིར་ཡང་དག་པར་རྫོགས་པའི་སངས་རྒྱས་ཧེ་རུ་ཀ་དཔལ་ཉིད་གདུལ་བྱའི་དབང་གིས་རྒྱུད་གསུམ་དྲེགས་པའི་དེད་དཔོན་དུ་བཞེངས་པ་རྒྱ་བོད་མཁས་གྲུབ་སྤྱི་དང་། བྱེ་བྲག་རྗེ་བཙུན་ས་སྐྱ་པའི་བསྟན་སྲུང་དབང་པོ་དཔལ་རྡོ་རྗེ་ནག་པོ་ཆེན་པོ་གུར་གྱི་མགོན་པོ་འདི་ལ་བརྟེན་པའི་སྨིན་གྲོལ་ཟབ་ཅིང་རྒྱ་ཆེ་བ་བཞུགས་པའི་ནང་ནས་མཆོག་ཏུ་གྱུར་པ་མངོན་སྤྱོད་མཆོག་གི་དངོས་གྲུབ་ཏུ་བསྒྱུར་བའི་ཐབས་ཁྱད་པར་ཅན་གསང་ཁྲིད་ཐུན་མོང་མ་ཡིན་པ་གདུང་རྒྱུད་རིམ་པ་དང་། བསྟན་འཛིན་ཁའུ་བྲག་རྫོང་པ་ལས་བྱོན་པ་འདི་ཉིད་ཀྱི་སྒོ་ནས་སྣོད་ལྡན་སློབ་མ་བསྟན་འགྲོར་ཕན་ངེས་པའམ་ལུགས་འདི་ལ་ཁ་ཞེ་མེད་པའི་དད་པ་ཅན་རེ་གཉིས་རྗེས་སུ་བཟུང་ཚུལ་བརྗོད་པར་བྱ་སྟེ། དེ་ཡང་རྡོ་རྗེ་སློབ་དཔོན་མཚན་ཉིད་དང་ལྡན་ཞིང་བཀའ་སྲོལ་འདི་ལ་བྱང་ཆུབ་པ་ཞིག་ལ། སྣོད་ལྡན་གྱི་སློབ་མ་རེས་ཀྱང་ཡུན་རིང་པོའི་བར་དུ་གསོལ་བ་འདེབས་ཤིང་ལུས་སྲོག་ལོངས་སྤྱོད་འཕོངས་མེད་དུ་གཏོང་ནུས་པའི་སྙིང་སྟོབས་ཅན་ལ། བླ་མ་དང་ཆོས་སྐྱོང་ལ་གནང་བ་ཞུ་ཞིང་དགེ་བའི་མཚན་མ་མཐོང་བ་དང་། སྣོད་མིན་གྱི་སྐྱེ་བོས་དབེན་པའི་རི་ཁྲོད་བྱིན་རླབས་ཅན་ནམ། བླ་མ་གོང་མའི་གདན་ས། མགོན་ཁང་ཁྱད་པར་ཅན་ནམ་རང་གི་སྒྲུབ་ཁང་དབེན་ཞིང་འཁོས་ཕེབས་སུ་ཟླ་བ་གང་རུང་གི་བརྒྱད་གཉིས་དང་། བཅུ་གཉིས་ལ་མེར་དབང་ཕྱུག་གི་འགྲུབ་སྦྱོར་སོགས་གཟའ་སྐར་དྲག་ཅིང་བཟང་བར་གུར་གྱི་མགོན་པོ་ལྷ་དགུའི་རྗེས་གནང་རྡོ་རྗེ་དབང་ཕྱུག་རབ་བརྟན་གྱི་གསུང་རབ་བཞིན་ལ་ཞལ་འཕང་རྣམས་ཚར་ཆེན་རྡོ་རྗེ་འཆང་གི་གསུང་གཏོར་བསྔོ་ཕྲིན་ལས་མྱུར་མགྱོགས་དང་། རྗེ་དབང་ཕྱུག་རབ་བརྟན་གྱི་གསུང་གུར་ཞལ་རྣམ་གཉིས་ཀྱི་རྗེས་གནང་གཅིག་ཤེས་ཀུན་གྲོལ་རྣམས་ལྷུ་བསྒྲིག་ལ་བླ་མ་དམ་པའི་ཕྱག་བཞེས་བཞིན་གྱི་བགོས་བཀའ་ཕྱིན་ནས་ཁྲིད་སྟོན་པ་ལ་བཀུ་བག་ཅན་གྱི་ཟླུམ་གཏོར་པད་འདབ་བཞི་སྐོར་རྩེ་དང་དཀྱིལ་དུ་སྒོར་རྒྱུན་ཅན་སྟེགས་བུ་ཁེབས་ལྡན་འབྲུ་བཀྲམ་པའི་ཁར་བཤམས་དྲུང་ཆུ་གཉིས་སྔོན་འགྲོའི་ཉེར་མཆོད་རྣམས་བཤམས། གཏོར་མ་ཉེར་མཆོད་ཆུ་ཆང་གིས་སྦྱངས། གུ་གུལ་སོགས་སྤོས་གཙང་མས་བདུག སློབ་མ་རྣམས་འདུ་གོང་སློབ་དཔོན་གྱིས་སྲུང་འཁོར་བྲག་རྫོང་མའི་རྫས་ལ་གསང་ཁྲིད་བསྒོམ་ཚུལ་ཚར་ཆེན་རྗེའི་བྲག་རྫོང་མའི་ཡི་གེ་བཞིན་ལ་དམིགས་པ་སྤོང་ཞིང་བསྒོམ་བཟླས་ཡོངས་རྫོགས་གྲུབ་པ་དང་། སློབ་མ་བོས་ལ་ཕྱག་དང་གྲལ་ལ་འཁོད་འཕྲལ་སློབ་དཔོན་གྱིས། བླ་མ་དང་བཅོམ་ལྡན་འདས་དཔལ་རྡོ་རྗེ་སེམས་དཔའ་ཧེ་རུ་ཀ་ལ་ཕྱག་འཚལ་ལོ། །ཞེས་དང་། དཔོན་སློབ་ལྷན་དུ། ཨོཾ་ཤྲཱི་བཛྲ་ཧེ་རུ་ཀ ཞེས་སོགས་ཚར་ཉེར་གཅིག ཐལ་མོ་སྦྱར་ལ། བླ་མ་བདག་ནི་སོགས་ནས། རང་གི་ལུས་འཇའ་ཚོན་ལྟ་བུར་གྱུར་བར། ཀྱེ་རྡོར་ལམ་དུས་ཀྱི་དབུ་བཞིན་འདི་ལ་བསྐྱེད་ཆོག་མེད་ཀྱང་བླ་མ་དམ་པ་རྣམས་ཀྱི་གསུང་འདི་ཁོ་ན་ཡིན་པས་དཔོན་སློབ་རྣམས་ཀྱི་བསྒོམ་དོན་ཡང་ལམ་དུས་སོགས་ནས་འབྱུང་བ་བཞིན་ངེས་པར་བསམ་དགོས་ཤིང་། ཁྱད་པར་འོག་ནས་རིམ་བཞིན་སྟོན་པར་འགྱུར་བའི་དམིགས་རིམ་ཟབ་མོ་རྣམས་བསྒོམ་པ་ལ་གེགས་སུ་གྱུར་པ་ཐམས་ཅད་སྦྱོང་བའི་འདུན་པ་དྲག་པོ་བྱའོ། །སློབ་དཔོན་ནམ་གཞན་གང་རུང་གིས་བསྐུལ་ལ། ཚར་ཆེན་རྗེའི་གསུང་གུར་མགོན་བརྒྱུད་འདེབས་རྣམ་ཀུན་མཆོག་ལྡན་མ་གདངས་མའམ་མེད་ཀྱང་རུང་བས་གསང་ཁྲིད་བརྒྱུད་པའི་ཞལ་སྐོང་བཅས་བྱས་ལ། སློབ་མ་རྣམས་ཀྱིས་མཎྜལ་སོ་བདུན་མ་འབུལ་བར་དྲི་བཟང་གིས་བརླན་བཅས་བྱས་ལ། མ་ཚང་བ་མེད་པ་འདི་ཉིད་དུས་གསུམ་སངས་རྒྱས་ཐམས་ཅད་ཀྱི་ངོ་བོ་དཔལ་ལྡན་བླ་མ་དམ་པ་ལ་བཀའ་ཁྲིད་ཟབ་མོ་ཞུ་བའི་ཡོན་དུ་དབུལ་བར་བགྱི། ཐུགས་རྗེས་འགྲོ་བའི་དོན་དུ་བཞེས་སོགས་འདྲ། དེའི་བར་ལ་སློབ་དཔོན་གྱིས་མཆོད་གཏོར་ཨོཾ་ཨཱཿཧཱུྃ་ཧ་ཧོ་ཧྲཱིཿ ལན་གསུམ་གྱིས་བྱིན་གྱིས་བརླབས། རང་གི་སྙིང་ཁ་ནས་འོད་ཟེར་འཕྲོས་པས་རྡོ་རྗེ་ནག་པོ་ཆེན་པོ་གུར་གྱི་མགོན་པོ་ལྕམ་དྲལ་བྲན་གཡོག་བཀའ་སྡོད་འཁོར་དང་བཅས་པ་ཐམས་ཅད་མདུན་གྱི་ནམ་མཁར་ཨོཾ་བཛྲ་ས་མཱ་ཛཿ པདྨ་ཀ་མ་ལ་ཡ་སྟཾ། ཨོཾ་ཤྲཱི་མ་ཧཱ་ཀཱ་ལ་ཡ་མ་ཧཱ་ཀཱ་ལི་དེ་ཝཱི་ཨེ་ཀ་ཛ་ཊི་དེ་ཝཱི་ས་པཱ་རི་ཝ་ར་ན་མཿསརྦ་ཏ་ཐཱ་ག་ཏ་སོགས་ཀྱིས་གཏོར་མ་ཕུལ། སྔགས་ཤམས་སུ་ཨརྒྷཾ་སོགས་དང་འབྲུ་གསུམ་བཏགས་པའི་ཕྱི་ནང་གི་མཆོད། སྲིན་པོའི་གཟུགས་ཀྱིས་སོགས་ཤླཽ་ཀ་གཅིག་དང་། གང་གི་སྐུ་གསུང་ཐུགས་ཀྱི་སོགས་ཤླཽ་ཀ་གཅིག དཔལ་ལྡན་མགོན་པོ་ལྕམ་བྲལ་རྣམས། །མཆོད་སྦྱིན་གཏོར་མ་འདི་བཞེས་ལ། །རྣལ་འབྱོར་བདག་ཅག་འཁོར་བཅས་ཀྱི། །འགལ་རྐྱེན་ཀུན་སེལ་མཐུན་རྐྱེན་སྒྲུབས། །ཞེས་བརྗོད། གཤེགས་གསོལ་མི་མཛད། ཞྭ་ཡོད་ན་གྱོན། དམིགས་པ་མེད་པའི་སྙིང་རྗེ་དང་། འཁོར་བ་ལས་སྒྲོལ་འདོད་ཀྱི་ང་རྒྱལ་བརྟན་པོས་ལུས་དྲང་པོར་བསྲངས་ཤིང་། མིག་ཟིམ་བུར་བལྟ་བས་འདི་སྐད་ཅེས་བརྗོད་པར་བྱའོ། ༈ །འོ་མ་གྱུར་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་ཟུང་འཇུག་སྐུ་བཞིའི་བདག་ཉིད་རྒྱལ་བ་ཁྱབ་བདག་རྡོ་རྗེ་འཆང་ཆེན་པོའི་གོ་འཕང་སྐུ་ཚེ་འདི་ཉིད་ལ་ཐོབ་པར་བྱ། དེའི་ཆེད་དུ་ཟབ་པ་ལས་ཀྱང་ཆེས་ཟབ་པར་གྱུར་པ། ཐེག་པ་ཆེན་པོའི་དམ་པའི་ཆོས་གསན་ལ་ཐུགས་ཉམས་སུ་བཞེས་སྙམ་པ་ལ་སོགས་པ་དང་། ཐུགས་བསམ་པ་བྱང་ཆུབ་ཀྱི་མཆོག་ཏུ་ཐུགས་བསྐྱེད་པ་ལེགས་པར་གསལ་བཏབ་སྟེ་གསན་པ་དང་། ཆོས་གསན་པའི་ཀུན་ཏུ་སྤྱོད་པ་ཐམས་ཅད་ཀྱང་རྒྱུད་སྡེ་རིན་པོ་ཆེ་དྲི་མ་མེད་པ་རྣམས་ནས་ཇི་ལྟར་འབྱུང་བ་བཞིན་དུ་སྐུ་ལུས་ཀྱི་འདུག་སྟངས་ཀྱང་དྲང་པོར་གནས་པ་དང་། ཐུགས་ཀྱི་བསམ་པས་གནས་ཁང་ཡང་ཐ་མལ་གྱི་སྣང་བ་འདི་ལྟ་བུ་མ་ཡིན་ཏེ། དག་གསལ་གཉིས་སུ་མེད་པའི་ཡེ་ཤེས་རང་སྣང་ལས་གྲུབ་པའི་ཐར་པ་ཆེན་པོའི་གཞལ་ཡས་ཁང་གྲུ་བཞི་སྒོ་བཞི་རྟ་བབས་དང་བཅས་པ་ཚད་དང་མཚན་ཉིད་ཐམས་ཅད་ཡོངས་སུ་རྫོགས་པའི་དབུས་སུ། ད་ལྟར་རྡོ་རྗེ་སློབ་དཔོན་ཀྱང་ཐ་མལ་གྱི་སྣང་བ་འདི་ལྟ་བུ་མ་ཡིན་ཏེ། སེང་གེ་ཆེན་པོ་བརྒྱད་ཀྱིས་བཏེག་པའི་རིན་པོ་ཆེའི་ཁྲི་སྣ་ཚོགས་པདྨ་དང་ཉི་མ་མི་རོ་དམར་སེར་གྱི་གདན་གྱི་སྟེང་ན་བཞུགས་པའི་དཔལ་རྡོ་རྗེ་ནག་པོ་ཆེན་པོ་གུར་གྱི་མགོན་པོ་དངོས་ཡིན་སྙམ་པ་དང་། ཁྱེད་རང་རྣམས་ཀྱང་ལྷག་པའི་ལྷ་གང་ཡང་རུང་བའི་ང་རྒྱལ་བརྟན་པོ་དང་ལྡན་པས་ཆོས་ཀྱི་སྒྲ་དབྱངས་སྐྱེ་བ་མེད་པ་སྒྲོགས་པ་སྲིད་ཞིའི་རྒུད་པ་ཐམས་ཅད་སེལ་བར་བྱེད་པའི་སྒྲ་ལྷང་ལྷང་ཡོད་སྙམ་པའི་ངང་ནས་གསལ་སྟོང་འཛིན་པ་མ་མཆིས་པའི་ངང་ནས་ཡེངས་མེད་ཀྱི་ཚུལ་དུ་གསན་པར་ཞུ། དེ་ལ་གང་གསན་པར་བྱ་བའི་ཆོས་ནི་བསྟན་པའི་མངའ་བདག་རྗེ་བཙུན་ས་སྐྱ་པ་ཡབ་སྲས་རྣམས་ཀྱི་ཕྱག་ཏུ་དཔལ་རྡོ་རྗེ་སོགས་འཇམ་མགོན་མཁྱེན་བརྩེའི་དབང་ཕྱུག་གི་གསུང་རབ་གསང་སྒྲུབ་ཀྱི་ཟིན་བྲིས་བཀའ་རྒྱ་ཅན་ནས་འབྱུང་བ་བཞིན་ཁོ་རང་གི་ངོ་བོ་ལ་བཟོ་མེད་དུ་འཇོག་པར་བྱེད་དོ་བར་སྐྱབས་འགྲོའི་དམིགས་པ་འཕོག ཡང་ན་མཁྱེན་བརྩེའི་ཁྲིད་ཡིག་བཞིན་སྐྱབས་སེམས་ཀྱི་ཁྲིད་བྱ། རེ་ཞིག་འདིར་སྐྱབས་ཁྲིད་རྐྱང་པའི་དབང་དུ་བྱས་ནས། དེ་ནས་སེམས་བསྐྱེད་སོགས་བྲག་རྫོང་མ་ལྟ་བུ་ཉམས་སུ་ལེན་བཞིན་པ་ཡིན་ན་ཤར་གྱི་བྱ། མིན་ན་དེ་ལས་བྱུང་བའི་དགེ་བ་སེམས་ཅན་གྱི་དོན་དུ་ཟུང་འཇུག་རྡོ་རྗེ་འཆང་གི་གོ་འཕང་ཐོབ་པར་གྱུར་ཅིག་སྙམ་པས། དགེ་བ་འདི་ཡིས་སྐྱེ་བོ་ཀུན་སོགས་དང་། བསོད་ནམས་འདི་ཡིས་ཐམས་ཅད་གཟིགས་པ་ཉིད་སོགས་བསྔོ་སྨོན་གྱིས་རྒྱས་བཏབ་ནས་ཐུན་མཚམས་ཀྱི་རྣལ་འབྱོར་ལ་འཇུག་དགོས་པས་སླར་ཡང་ངེས་པར་བྱ་བའི་ཕྱིར་ད་དུང་ལན་གཅིག་བསྐྱར་ན། དེ་ལ་འདིར་བསྟན་པའི་མངའ་བདག་སོགས་ནས། ཚིག་ཉུང་བར་འདོད་ན་འབྱིན་འཇུག་སྐབས་སུ་གང་བབས་བློས་དཔྱད་དགེ་བ་བསྔོ་བའི་བར་བྱ། སླར་ཡང་ཞེས་སོགས་གོང་བཞིན་བསྐྱར་ལ་འཇུག་དགོས་པས་དོ་ནུབ་ཀྱི་ཐུགས་དམ་དམིགས་པའི་རིམ་པ་དེ་ལ་མཛད་པར་ཞུ། བསོད་ནམས་འདི་ཡིས་སོགས་བརྗོད་ལ་གྱེས། སློབ་མ་རྣམས་ཀྱིས་དེའི་དགོངས་ཐུན་དང་། སྲོད་ཐུན་སང་ནས་བཟུང་ཐོར་སྔ་དགོང་སྲོད་ཀྱི་ཐུན་ཁྲིད་མ་ཚར་གྱི་བར་བྱས་ལ་སེམས་བསྐྱེད་སོགས་རིམ་བཞིན་སྟོན་པར་འགྱུར་བའི་དམིགས་པ་རྣམས་སྤོ་ཞིང་མྱོང་བ་ཐོན་པར་བསྒོམ་མོ། །འོན་ཀྱང་སྙན་བརྒྱུད་བཞི་སོགས་ཀྱི་བཤད་པ་རྣམས་མཁྱེན་བརྩེའི་གསུང་དེ་ཉིད་སྐྱབས་སེམས་སོགས་ཀྱི་ཁྲིད་རྣམས་ལ་བགོ་བཤའ་བྱས་ནས་འཆད་པར་ལྟར་ནས། དཔེར་བརྗོད་ནི་ཉིན་དང་པོར་དེ་ལ་འདིར་བསྟན་པའི་མངའ་བདག་ཞེས་པ་ནས། སྙན་བརྒྱུད་ཀྱི་མིང་བཏགས་པ་ཡིན་གསུང་བར། དེ་ལ་འདིར་སྙན་བརྒྱུད་གཉིས་པ་འདི་ཉིད་ལའང་། གདུལ་བྱ་དབང་པོ་རྣོ་འབྲིང་རབ་ཀྱི་དབྱེ་བས་རྣམ་གཞག་གསུམ་འབྱུང་བ་ལས། འདིར་ཕྱི་མ་ལྟར་འཆད་པ་ལ་སྦྱོར་དངོས་རྗེས་གསུམ་ལས་ཞེས་སོགས་དང་སྦྲེལ་ནས་སྐྱབས་འགྲོའི་ཁྲིད་བྱ། དེའི་སང་ཁ་སང་བྱས་པ་དེའི་བར་འདྲ། གདུལ་བྱ་དབང་པོ་རྟུལ་པོ་ཞེས་པ་ནས། སྐྱབས་འགྲོའི་ཁྲིད་ཀྱི་བཟོ་མེད་དུ་འཇོག་པར་བྱེད་དོ་བར་བྱས་ལ། གཉིས་པ་སེམས་བསྐྱེད་ནས། ཞེས་པ་ནས། ཆེད་དུ་འཇོག་པར་བྱེད་དོ་བར། སེམས་བསྐྱེད་དང་ཡིག་བརྒྱའི་ཁྲིད་ལྷན་ཅིག་ཏུ་བྱ་བའམ། ཡང་ན་སེམས་བསྐྱེད་རྐྱང་པའི་ཁྲིད། རྗེས་བསྡུ་ཚུལ་དང་། བསྐྱར་ཆོས་གང་གི་རིགས་འགྲེ་འོག་མ་ཐམས་ཅད་ལ་བྱ་བ་ཡིན་པས། སླར་ཡང་ངེས་པར་བྱ་བའི་སླད་དུ་ད་དུང་ལན་གཅིག་བསྐྱར་ན། དེ་ལ་འདིར་དཔལ་རྡོ་རྗེ་ནག་པོ་ཆེན་པོའི་སྙན་བརྒྱུད་ཀྱི་གདམས་པ་ཟབ་མོ་འདི་ཉིད་འཆད་པར་བྱེད་པ་ལ། སྙན་བརྒྱུད་བཞིའི་ནང་ཚན་སྙན་བརྒྱུད་གཉིས་པ་འདི་ཉིད་ལ་ཡང་ཞེས་སོགས་ནས། བླ་མའི་རྣལ་འབྱོར་དང་བཞི་ལས། དང་པོ་ནི་ཁ་སང་སོང་བ་ལྟར་བྱ། གཉིས་པ་སེམས་བསྐྱེད་ནི། ཞེས་སོགས། རིགས་འགྲེ་རང་ཡིན་ཞིང་། མཇུག་གི་བསྔོ་བ་དམིགས་ཐུན་སོ་སོའི་རྗེས་མ་དེ་ལ་བྱེད་པས། སེམས་བསྐྱེད་དང་ཡིག་བརྒྱ་སྦྲེལ་ན་རྡོར་སེམས་བསྒོམ་བཟླས་ཀྱི་རྗེས་དང་། སེམས་བསྐྱེད་རྐྱང་པ་ཡིན་ན་དེའི་རྗེས་ལ་བྱའོ། །དེ་བཞིན་དུ་སང་དེ་ཡང་བསྐྱར་ཆོས་གོང་བཞིན། བཞི་པ་བླ་མའི་སོགས་ནས་མཎྜལ་ཚོམ་བུ་བདུན་མ་གཙོ་བོར་འབུལ། དེ་ཡང་དངུལ་སོགས་རིན་པོ་ཆེའམ། ལི་དང་འཁར་བ་སོགས་ལས་བྱས་པའི་མཎྜལ་མཐོ་སྐོར་ལས་མི་ཆུང་བ་དང་། ནས་འབྲས་སོགས་འབྲུ་འབུན་མེད་དངོས་གཙང་ཅི་འབྱོར། དྲི་བཟང་གི་ཆུ་དུང་ཆོས་སོགས་སྣོད་ཇི་ལྟར་རིགས་པར་བཤམས། མཎྜལ་དེར་ཐོག་མ་ནས་དབུས་སུ་གནས་སྲུང་ཚོམ་བུ་ཉུང་ངུ་བཀོད་པ་འབུལ་བའི་ཚེ་དེར་དྲི་བཟང་གི་ཆུ་ཐིགས་གཅིག་བླུགས། རང་གི་ལག་གཡས་ཀྱིས་མཐེབ་སྲིན་སྦྱར་བས་ཆུ་འབྲུ་བུ་དང་བཅས་པ་དབུས་ནས་བྱང་ཤར་དུ་འཐེན་ལ། ཨོཾ་བཛྲ་བྷཱུ་མི་ཨཱཿཧཱུྃ་སོགས་བརྗོད་ཅིང་གྲུ་བཞི་བྲིས། ཕྱི་ལྕགས་རི་ཞེས་སོགས་བརྗོད་ཚེ་མཎྜལ་གྱི་མཐའ་བསྐོར་ཟླུམ་རིས་དྲི་ཆུ་དེ་ཉིད་ཀྱིས་བྱ། དེ་ནས་ཚོམ་བུ་རྣམས་རིམ་བཞིན་བཀོད་ནས་འབུལ་བ་ཡིན་པས་མ་ཚང་བ་མེད་པ་འདི་ཉིད་དྲིན་ཅན་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ལ་དབུལ་བར་བགྱི། ཐུགས་རྗེས་འགྲོ་བའི་དོན་དུ་བཞེས་པ་དང་། བཞེས་ནས་བདག་གི་བརྒྱུད་ལ་རིམ་པ་གཉིས་ཀྱི་ཏིང་ངེ་འཛིན་བཟང་པོ་མ་སྐྱེས་པ་བསྐྱེད་པ། སྐྱེས་པ་བརྟན་པ། བརྟན་པ་གནས་པ། གནས་པ་མི་ཉམས་ཤིང་གོང་ནས་གོང་དུ་འཕེལ་ཞིང་རྒྱས་པ་བྱིན་གྱིས་བརླབ་ཏུ་གསོལ། ཞེས་བརྗོད། འབྱོར་པ་ཆེ་ཞིང་སྤྲོས་པ་ལ་དགའ་ན། ཚར་ཇི་འབུལ་ཐམས་ཅད་ལ་ཚོམ་ནས་བརྗེས། ཡང་ན་དེ་ཉིད་ཁ་གསོས་ལ་འབུལ། མཐར་སྤྲོ་ན་སོ་བདུན་མ་དང་། ཞེས་པ་ནས་གལ་ཆེ་གསུང་བར། སླར་ཡང་ངེས་པར་བྱ་བའི་སོགས། དེ་ལ་འདིར་དཔལ་རྡོ་རྗེ་ནག་པོ་ཆེན་པོའི་སྙན་བརྒྱུད་ཀྱི་སོགས་ནས། སྦྱོར་དངོས་རྗེས་གསུམ་ལས། དང་པོ་ལ་སྐྱབས་སེམས་རྡོར་སེམས་བླ་མའི་རྣལ་འབྱོར་རྣམས་ལས་བཞི་པ་བླ་མའི་ནས་གལ་ཆེ་གསུང་བར། སླར་ཡང་སོགས། དེ་ནས་ཐུན་ལས་ལྡང་བར་འདོད་ན་བྲག་རྫོང་མ་ཤར་བསྒོམ་བྱའམ། ཡང་ན་བསྔོ་སྨོན་གྱི་བློ་གསལ་བཏབ་ལ། སྐྱེ་བ་ཀུན་ཏུ་ཡང་དག་སོགས་ཅི་ཤེས་བྱ་དགོས་པས། དོ་ནུབ་ཀྱི་ཐུགས་དམ་དམིགས་པའི་རིམ་པ་དེ་ལ་མཛད་པ་ཞུ། བསོད་ནམས་འདི་ཡིས་སོགས་སོ། །དེ་བཞིན་དུ་ཡང་བསྐྱར་ཆོས་འདྲ། གཉིས་པ་དངོས་གཞི་ལ། ཞེས་པ་ནས་སྟོང་པ་ཉིད་ཀྱི་ངང་བར། སྐད་ཅིག་གིས་རྡོ་རྗེའི་ས་གཞི་རྭ་བ་དྲྭ་བ་གུར་བླ་བྲེ་ཡེ་ཤེས་ཀྱི་མེ་འབར་བའི་སྲུང་འཁོར་གྱི་ནང་དུ་དུར་ཁྲོད་ཆེན་པོ་བརྒྱད་ཀྱིས་བསྐོར་བའི་དབུས་སུ་པདྨ་ཉི་མ་མི་རོ་དམར་སེར་མགོ་གཡས་སུ་བསྟན་པའི་སྟེང་དུ། རང་ཉིད་སྐད་ཅིག་གིས་དཔལ་རྡོ་རྗེ་ནག་པོ་ཆེན་པོ་ཞེས་སོགས་ནས་ཡེ་ཤེས་ཀྱི་མེ་འབར་བའི་དབུས་ན་བཞུགས་པ་བར། མངོན་རྟོགས་བློ་ལ་བྱང་བ་ཞིག་གིས་གསལ་བཏབ་པས་ཆོག འོན་ཀྱང་འཇམ་མགོན་མཁྱེན་བརྩེའི་དབང་ཕྱུག་གི་ཁྲིད་སོགས་ལས་འདི་ལྟར་གསུངས་ཏེ། ཐུན་མོང་བའི་བསྲུང་བའི་ཞེས་པ་ནས་ངེས་ཤེས་བསྐྱེད་པའི་བར་བྱས་ནས་སེམས་འཛིན་རྣམས་རིམ་པས་སྟོན་ན། སླར་ཡང་ངེས་པར་བྱ་བའི་སོགས་རྒྱས་བསྡུས་ཅི་རིགས་ཀྱིས་བསྐྱར་ཆོས་ཚར་གཉིས། ཐུན་ལས་ལྡང་བ་སོགས་འདྲ། སང་སྐྱར་ཆོས་དང་། རྣམ་པ་སྤྱི་ལ་སེམས་བཟུང་བ་ནི། གུར་གྱི་མགོན་པོ་ནས། དངོས་ཡིན་སྙམ་དུ་སེམས་བཟུང་གི་བར། རྣམ་པ་བྱེ་བྲག་ལ་སེམས་བཟུང་བ་ལ། རྒྱན་མེད་ལ་སེམས་བཟུང་བ་དང་། རྒྱན་ཅན་ལ་སེམས་བཟུང་བ་གཉིས། དང་པོ་ནི།